Document ID: /roh_data/filtered/fineweb-2-filterrobots_roh.jsonl.gz/7978

Tenor pliras funtaunas sa tracti da l'anteriur directur da La Posta, Jean-Noël Rey, e da l'anteriur deputà dal parlament vallesan Georgie Lamon. En memoria da las unfrendas da l'attatga è la bandiera svizra sin la chasa federala la dumengia ed glindesdi sin mesa asta, quai ha annunzià la Confederaziun.
Attatga islamistica il venderdi
Venderdi saira aveva ina gruppa d'islamists attatgà in restaurant ad Ouagadougou. Silsuenter han els prendì ostagias en l'hotel vischinant «Spendid», che vegn preferì da persunas dal vest.
La sonda en damaun han las forzas da segirezza lura assaglì l'hotel, liberà ils ostagis e mazzà 3 attatgaders. In ulteriur attatgader è mort tenor indicaziuns da las autoritads en in hotel datiers, nua ch'el era sa zuppà.
Ostagis da 18 differents pajais
Dals 126 ostagis che las forzas da segirezza han pudì liberar, èn 56 vegnidas blessadas per part grevamain durant l'assagl. Quai communitgescha la regenza da la Burkina Faso.
Surpiglià la responsabladad per l'attatga han duas gruppas d'islamists, ina tutga tar la rait da la Al-Kaida. Omaduas gruppas avevan gia fatg il november passà in’attatga sin in hotel en il pajais vischinant il Mali. Lura eran mortas en la chapitala Bamako 20 persunas.
RR Novitads 06:00+